Usaquin anua César 'icë Italia menu nu xuti sinántancëxun ca Agripabëtan Festonën,
Pablocëñuan sipuacë uni raíriribi,
an buánun quixun Julio cacë capitán a cacëxa.
Julio ax ca Augusto cacë suntárucama achúshi 'iacëxa.
Usa 'ain cananuna parúnpapa cuëbí cuanx,
Adramitio ëmanuaxa ucë manë nunti,
axa Asia menu cuanti,
anu 'iruacën.
Nubë ca Macedonia menu 'icë ëma Tesalónica,
anua 'icë uni Aristarco,
axribi cuancëxa.
Usaquiani coonx cananuna Sidón cacë ëmanu bëbacën.
Anu bëbaxun ca abë upí 'ixun Julionën Pablo a ëmanua 'icë axa abë nuibanancë unicama isanan abë bananan,
atun xubunuxun pitánun quixun cacëxa.
Usa 'ain cananuna Sidónuax cuaniabia suñun anúnu cuancë amiax uquin bëcacëx,
caxutanma nu buania quiax,
nu mëmiua 'icë Chipre nasí inubiani amotan cuancën.
Cuanx cananuna Cilicia me ratábianxun Panfilia meribi ratábianx Licia menua 'icë ëma Mira cacë anu bëbacën.
Mira ëmanuxun ca a capitanën Alejandría ëmanuax ucë manë nunti isacëxa.
Isun ca anúnu nux Italianu cuanun aín 'ibubëtan mëníocëxa.
Mëníocëbë cuanx 'itsa nëtë munu cuanquin cananuna Gnido cacë ëma isacën.
Isbiani cuaniabia anúnu cuancë amiax uquin nëtë́quinma suñun bëcacëx cananuna Salmón ëma inubiani Creta cacë nasí a rapasu cuancën.
Cuanx cananuna numi 'iquian suñun bëcacëx cuëtsinan munu cuanx,
Buenos Puertos cacë ëma,
Lasea cacë ëma cha 'urama 'icë,
anu bëbacën.
Anu bëbaquiani cuancëbëa,
mita rënimëbúcëbë ca parúnpapan cuanti 'aisama 'iacëxa.
Usa 'ain ca Pablonën axa nubë cuancë unicama ësaquin cacëxa:
—'Ën sináncëx ca usabi cuanti 'aisama 'icën.
Usabi cuani cananuna nunti 'imainun ñucama nëtë́mianan nuxribi cëñúti 'ain.
Cacë́xbi ca an manë nunti niquincë unicaman cushi 'imainun nunti 'ibúxribi anu 'uran 'iisama tanmainun Julionëxribi Pablonën bana cuaisama tani cuancatsi quiax bënë́acëxa.
Usa 'ain ca mita inúmi anu 'iti cuëënquinma,
unicama aín patsanën ësaquin sináncëxa:
—Ënuax cuanx caranuna Fenice ëma,
Creta nasí aúa bari cuabúcë,
au cuanx mita inútamainun anu 'i cuanti 'ai quixun cananuna tanti 'ain.
Usaquin sináncëbëbia aín tsipúmiax suñu munuishi bëquicëbëtan ca an manë nunti niquincë unicaman —cananuna cuanti 'ai —quixun sináncëxa.
Sinánbianquin ca Creta nasí cuëtsinan nu buáncëxa.
Cuancëbëbi ca suñúan matámiax bëquiacëxa.
Usai 'iquian cuainsama oquin manë nunti tuíncëbëtan cananuna anbia nu buántanun quixun sináncën.
Suñúan bëquiquin buáncëx cananuna nasí chucúma,
Cauda cacë,
a rapasu cuani ami catamëacën.
Ami catamëquin cananuna nunti chamaratsu bëchunan buaniabi anun tëcërëcacë itsi a biquin anun bëacën.
Bëxun cananuna manë nunti chanu 'aruacën.
'Arutancëxun ca an manë nunti niquincë unicaman manë nunti cushioquin aín amo camabi runucaxun nëacëxa.
Nëatancëxun ca sináncëxa,
Sirte cacë masi 'urama sapi cananuna 'ai quixun.
Uinu 'icë unin cara a masi amatia,
ax ca anu pëánquiax ëchiquitima 'icë quixun sinani ca anu cuainsama tancëxa.
Usa 'ain ca racuëti amiquisama tanquin,
chupa ami suñu bëquicë,
an nunti niquincë unin buánpacëxa.
Buánpaquin ca suñúinshia nu buántanun quixun sináncëxa.
Usaquiani coónbia suñúan nëtë́cëbëtanma ca an manë nunti niquincë unicaman ñu buáncëcama raíri parúnpapa nëbë́tsi puacëxa.
Usaquin 'ón cananuna nunribi nuntinua 'icë ñucama parúnpapa nëbë́tsi puacën.
Usobiani cuanquin cananuna 'itsa nëtën bari isíma,
'isparibi isíma,
'ianan suñúanën parúnpapa bëchúancë,
ashi isquin —ënuax cananuna bamati 'ai —quixun sináncën.
Usa 'ain 'itsa nëtën picëma 'ain ca Pablonën atu nëbë́tsinuax niruquin unicama cacëxa:
—'Ën mitsu cacësabi oi Buenos Puertosnubi bërúax cananuna asábi 'ianan nun ñucama pucëma 'itsían.
'Aínbi camina masá nuitutima chuámashi 'icanti 'ain.
Achúshi uníxbi cananuna bamatima 'ain,
manë nuntíxëshi ca nanë́ti 'icën.
Ënë imë́ cana ainan 'ixun 'ën a rabicë,
Nucën Papa Diosan xucë́xa ucë ángel isan.
Iscëxun ca 'ë caxa:
Pablo,
camina racuë́tima 'ain.
Mi cupí ca micëñun axa mibë manë nuntinu 'icë unicamaribi bacamiquiti 'icëbi Nucën Papa Diosan ië́miti 'icën.
Ië́micëx cuanx camina Romanu 'icë 'apu,
Césarnu bëbati 'ain.
Angelnën 'ë cacë sinani camina chuámarua 'icanti 'ain.
'Ën cana 'unanin,
Nucën Papa Diosan 'imicëx ca ángelnën 'ë cacësabi oi 'iti 'icën.
Usa 'aínbi ca manë nuntíxëshi nasínu 'irui anu ránquiti 'icën.
Usa 'ain cananuna rabë́ semana 'icëbë suñúanëan amo amo oquin buáncëx,
parúnpapa Adria cacë,
anu 'iacën.
Anuxun ca imë́ naëx an nunti niquincë unicaman —sapi cananuna menu bëbai —quixun sináncëxa.
Sinánxun ca parúnpapa nëmin tanquin —ca treinta y seis metros 'icë —quixun isacëxa.
Isax 'uri cuanxun tantëcënquin ca —ca veintisiete metros 'icë —quixun isacëxa.
Isax ca maparami 'ia manë nunti tuquiti sinani racuë́quin aín tsipúnuxun rabë́ 'imainun rabë́ manë cha,
tësë itsin tëcërëcaxun,
manë nunti anubi bëspúnun nipácëxa.
Imë́ naëx nipátancëxun ca pëcaranun quiax bënë́quin caíancëxa.
Caínquin ca an nunti niquincë unicaman manë nunti rëbunuxun tësë itsin tëcërëcaxun manë nipácësa 'itánun,
nunti chucúmara a anun menu cuanuxun nanpácatsi quixun sináncëxa.
Usoquian a unicaman 'aia oquin ca Pablonën Capitán Juliocëñun aín suntárucama cacëxa:
—Ënë unicama manë nuntinu bërúcëbëma camina mitsux bacamiquiti 'ain.
Pablonën cacëxun ca suntárucaman anun nunti chucúma tëcërëcacë itsicama tëaxun,
bacan buántanun nipácëxa.
Usa 'ain ca pëcarati 'urama 'ain Pablonën camaxunbia pinun quixun ësaquin cacëxa:
—Rabë́ semana camina ñu pima 'ianan 'uxcëma 'ain.
Uinu 'icë uníxbi ca nëtë́tima 'icën.
Camina usabi 'inuxun 'acanin.
Usa 'ain camina min nami cushinuxun piti 'ain.
Usaquin caquin ca Pablonën pán bixun,
acaman ismainunbi —asábi ca —Nucën Papa Dios catancëxun,
tucapaxun piacëxa.
Usaquin caquian piia isquin ca masá nuitucë a nëtë́quin camaxunbi piacëxa.
Manë nuntinua 'icë unicamax cananuna doscientos setenta y seis uni 'iacën.
Acaman ca uiti cara piisa tania pitancëxun,
manë nuntia xanúntanun trigo sacocama parúnpapanu puacëxa.
Usa 'ain ca pëcaracëbëtan me isquinbi uinu cara quixun an nunti niquincë unicaman 'unánma 'icën.
'Unánquinmabi ca parúnpapa tsintúncënua masi isquin anu manë nunti 'aruti sináncëxa.
Sinánxun ca anun tëcërëcacë itsi tëaquin manëa nipácë a parúnpapanubi ëancëxa.
Ëanan ca anun puntëbianquin buánti manë nunti tsipúnua 'icë inti,
a anun tëcërëcacë itsicama tubuacëxa.
Tubutancëxun ca manë nunti rëbunu nitsíncë iimi,
ami 'iquian suñun manë nunti buánun quixun chupa buánruacëxa.
Chupa buánrucëbë bëqui,
ami 'i cushiquin buánxun,
ca suñun baca xobucë rabë́ nëbë́tsia 'icë masinu ráncaisama oquin manë nunti 'aruacëxa.
Usa 'ain ca ráncaisama 'ain ami 'i cushi xuquiquin bacan manë nunti tsipun tucapacëxa.
Tucapacëbëtan ca sipuacë unicama mëñuquianx abáti rabanan suntárucaman 'acatsi quiacëxa.
'Acatsi quiabi ca aín capitán Julionën Pabloribima 'aia quixun sinánquin,
sipuacë unicama 'axunma 'anun quixun aín suntárucama cacëxa.
Canan ca an mëñuti 'unáncëcamax paían mëñuquianx 'irumainuan,
an mëñuti 'unáncëma unicamaxribi manë nunti panatan mëñuquianx caman 'irutanun quixun cacëxa.
Capitán Julionën cacësabi oi mëñuquiani cuanx ca camáxbi caman 'irui cëñúruacëxa.
Usai camáxbi bacamiquibi ië́xun cananuna —Malta cacë nasí ca ënëx 'icë —quixun a isacën.
A nasínu 'icë unicaman ca nu nuibaquin,
'uí 'imainun matsi 'ain,
ami nux sënamënun quixun tsi tícaquin ërë́nruacëxa.
Ërë́nrucëbëtan ca Pablonën mëchan xanúncë bixun,
tsi rëquirucënu niacëxa.
Nicëbë tsian xarocëxun tanbëtsini uquin ca Pablo runun mëcháncëxa.
Usoia isi ca a nasínu 'icë unicamax ratuti ësai canancëxa:
—Ënë unix ca asérabi an uni 'acë uni 'icën.
Bacamiquibi ië́axbi ca aín 'ucha cupí bamati 'icën.
Canancëbëtanbi ca Pablonën runu mëtúasquiquin tsinu niacëxa.
Usoíbi ca Pablo uisaíbi 'iama 'icën.
Usai 'ia isquin ca aín mëcën ca uáti 'icë quixun anu 'icë unicaman sináncëxa.
Sinánan ca —ca bamati 'icë —quixun sináncëxa.
Sinánxun 'uran caíncëxbia uatima 'ianan bamaiama oi ca bëtsi oquin sinani —ënë unix ca dios achúshi 'icë —quiacëxa.
Anunu 'icë a 'urama ca a nasínu 'icë Publio cacë uni aín tucuricu aín me 'iacëxa.
Usa 'ain ca a unin bitancëxun aín xubunu 'inun quixun nu cacëxa.
Cacëx anu rabë́ 'imainun achúshi nëtën abë 'ia ca pimianan nu 'aquiancëxa.
Nux anu 'ain ca Publionën papa 'insinan 'ianan chixutanribi 'i,
racácë 'iacëxa.
Usa 'icëa ñuia cuati ca Pablo a isi cuancëxa.
Cuanxun ca Nucën Papa Diosbë banatancëxun aín mëcënan ramëquin pëxcüacëxa.
Usocëbëa anu aia ca Pablonën a nasínua 'icë uni ñucëcamaribi pëxcüacëxa.
Usocëbëtan ca a nasínu 'icë unicaman numi sinánquin nu 'aquiancëxa.
'Aquianan ca nuxnu cuancëbëtan,
manë nuntinu nun pibianti ñucamaribi nu 'aruxuancëxa.